**Ny øko-trend:  
Danmarks eneste Svanemærkede renserikæde spreder sig**

**Flere danskere får nu mulighed for at få øko-renset deres tøj hos Danmarks eneste Svanemærkede renserikæde, Fred Butler, når renserikæden rykker ind i Bilka.**

Hidtil har man kun kunnet få øko-renset sit tøj hos Fred Butler fem steder i landet. Men nu bliver det muligt at indlevere sit tøj i Bilkas varehuse og få renset tøjet hos Danmarks eneste Svanemærkede renserikæde.

”Vi har indgået et samarbejde med Bilka, der foreløbig betyder, at man kan indlevere sit tøj til rens i Bilka Hundige, Ishøj og Field’s. Hvis samarbejdet mellem Bilka og os bliver en succes, er planen, at det skal være muligt at indlevere sit tøj til øko-rens i alle Bilka-butikker i hele Danmark”, udtaler Morten Kjær, direktør i Fred Butler.

**Miljø- og sundhedsvenlig**

Som de eneste i Danmark renser Fred Bulter helt uden skadelige kemikalier, mens langt størstedelen af landets renserier bruger opløsningsmidler som eks. benzin og perchlor, der er så farligt, at det er mistænkt for at give kræft.

Fred Butlers rensemetode består primært af genanvendelse af CO2 og vand og kan rense alt tøj. Metoden er den mest miljø- og sundhedsvenlige metode på markedet og er speciel god for allergikere og astmatikere, da den er fri for skadelige kemikalier.

Fred Butler [har](http://da.fred-butler.com/Om_Os) fået en række nationale og internationale [miljømærker](http://da.fred-butler.com/Miljøinitiativer) som ’Nordic Swan’, ’EU-LIFE-Award’ samt det tyske Miljøministeriets ’Blauer Engel’.

Fred Butlers fem øvrige indleveringssteder ligger i København K, Hillerød, Farum, Holte og Humlebæk.